Наставна јединица бр. 67 – **Меша Селимовић: *Дервиш и смрт*** (3. час обраде)

Датум реализације: 19. 3. 2020.

**Меша Селимовић о роману *Дервиш и смрт***

Ја сам хтио да напишем роман о љубави, роман о трагедији човјека који је толико индоктриниран да догма којој служи постане суштина његова живота: промашио је љубав, промашиће и живот. Његова трагедија почиње оног тренутка кад изгуби вољену жену, кад се не бори за њу, кад је олако препусти другоме иако је она спремна на бјекство с њим. Оставља је, повријеђен ратом, повријеђен њеном невољном издајом, збуњен животом сувише грубим за његову наивну и неотпорну младост. Нурудин чини погрешан избор и полази кривим путем, тражећи сигурност у тврдом систему Догме, мислећи да ће се тако заклонити од сурових удараца живота. Али ударци живота никог не заобилазе. Њега ће снаћи с најнеочекиваније стране, гдје је најнезаштићенији и најосјетљивији, од система власти којему је његова Догма непоколебљиви бранилац: у оштар сукоб су дошла прихваћена вјеровања и људска осјећања. Тако се нашао у процјепу између Вјере, Власти и личног живота. Шта ће у тој дилеми превагнути, дервиш или брат? Братско осјећање је прирођено, и губитак брата је лична позлијеђеност. Вјера је Нурудину прибјежиште од живота, а хтио је да сачува обоје, и вјеру и лично осјећање. Али како су они у оштром сукобу, то му не успијева. Остајући у догми, он све више губи људског. И не окрећући се против Власти, он тражи појединачне кривце.

„Дервиш и смрт“ је књига о љубави и мржњи, догми и животу, личном и неличном, издвојеном и општем.

Догма и живот су стално у сукобу. Кадиница је живот, и њена љепота се намеће сама по себи. Нурудин се брани, отима, он се боји живота, заклања се од њега догмом. Али живот је јак и тешко га је одагнати, искушења су стална: увијек гори запретани пламен живота, и сваки разговор га може распламсати. И природа је изазов, и мирно цвијеће и водене капи под воденичним точковима, и онда немир повуче човјека да оде некуд у непознато, у жељено, а ни тренутак прије тога није мислио о своме немиру. Ђурђевска ноћ, кад бјесне несавладиве силе живота, пробудиће сву његову чулност, сву узнемиреност, сву страшну подсвјесност. И само је корак остао да се све напусти, и да се крене у незнано, јако и опасно: „провалила је сила што чека да се поруше темељи живота који смо градили“. А дошло је као побуна након муке и страха, због сумњи у догму. Али Нурудин надљудском снагом спасава Догму, јер му без ње живот не би имао смисла. Он покушава немогућ; да спасе и догму и живот; да сачува мисао о правди и моралу, уз сачуване темеље Реда. Покушава немогуће, јер истина је само у отпору и порицању, а никако у пристајању, у мирењу. Због нерјешивости те дилеме Нурудин бјежи од одлуке.

Љубав у роману је врло изражена: љубав Кадинице према Кадији, љубав оца према Хасану, љубав Хасана и Дубровкиње, Нурудинова љубав према дјевојци, а животна грешка је што лако испушта љубав, и не бори се за њу; а кад се одлучи за мржњу и освету, одлучује се за власт као средство! То је његова коначна дехуманизација.

* Размислите мало о овом тексту који је написао Селимовић, па ћемо дискутовати на ту тему.

\***Задатак:** Пронађите занимљивости везане за живот Меше Селимовића или за његов роман *Дервиш и смрт,* као и Селимовићеве цитате који вам се допадају и проследите их електронском поштом на мој имејл. ☺